V Ý N O S
Ministerstva financií Slovenskej republiky
z ........ č. MF......
o základnom číselníku úsekov verejnej správy a agend verejnej správy

Ministerstvo financií Slovenskej republiky podľa § 13 písm. d) zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení zákona č. 678/2006 Z. z., zákona č. 385/2008 Z. z. a zákona č. 553/2008 Z. z (ďalej len „zákon“) ustanovuje:

	§1	
Vydáva sa základný číselník úsekov verejnej správy a agend verejnej správy (ďalej len „číselník úsekov a agend“) na účely koordinácie budovania informačných systémov verejnej správy, ktorý je uvedený v prílohe č.1.

§ 2
Správa číselníka úsekov a agend
Správa číselníka úsekov a agend sa vykonáva prostredníctvom elektronickej služby prístupnej na www.informatizacia.sk
	
§ 3
Spôsob a termíny predkladania zmien v číselníku úsekov a agend

Zmeny v úsekoch a agendách verejnej správy sa nahlasujú správcovi do 30 dní od vyhlásenia všeobecne záväzného právneho predpisu v Zbierke zákonov Slovenskej republiky, z ktorého vyplýva zmena úsekov a agend. Zmena sa predkladá prostredníctvom prístupového práva prideleného správcom do elektronického formulára, ktorého vzor  je uvedený v prílohe č. 2. Číselník úsekov a agend sa aktualizuje k dátumu účinnosti všeobecne záväzného právneho predpisu podľa prvej vety. 

§ 4
Účinnosť
Tento výnos nadobúda účinnosť 1. januára 2010.
				Ján Počiatek
				minister financií